Kim Jong Un, leiðtogi Norður-Kóreu, viðurkenndi á landsþingi Verkamannaflokks landsins að síðasta efnahagsáætlun stjórnarinnar í Pjongjang hefði ekki gengið upp. Áætlunin var lögð á hilluna á nýliðnu ári, en Kim sagði að nær ekkert markmiða hennar hafa náðst.
Við þingsetningu í gær sagði leiðtoginn fordæmalaust ástand hafa ríkt í Norður-Kóreu síðustu fimm ár sem væru þau langverstu í sögu landsins. Landsþingsfulltrúar myndu skoða hvað hefði farið úrskeiðis og draga lærdóm af þeim mistökum sem gerð hefðu verið. Hann fór þó ekki nánar út í þá sálma og minntist hvorki á Suður-Kóreu né Bandaríkin í setningarræðunni. Um sjö þúsund manns sitja landsþing Verkamannaflokksins, en það var síðast kallað saman árið 2016 og hefur einungis átta sinnum verið kallað saman frá upphafi. Sérfræðingar telja að á þinginu verði einkum fjallað um innanlandsmál og að áhersla verði lögð á sjálfbærni. Þá verði hugsanlega kynnt ný fimm ára efnahagsáætlun. Myndir frá þinginu hafa vakið athygli í ljósi COVID-19 heimsfaraldursins þar sem enginn fulltrúa sést með grímu. Ráðamenn í Pjongjang hafa staðhæft að engin slík tilfelli hafi greinst í Norður-Kóreu, en landið er nú einagraðra en nokkru sinni. Til marks um það hafa viðskipti við Kína undanfarið ár ekki verið nema brot af því sem verið hefur að jafnaði. Þá hafa mörg ríki lokað sendiráðum sínum í Pjongjang eða halda starfsemi þar í lágmarki.
Leiðtogi Norður-Kóreu segir undanfarin ár hafa verið erfið og að síðasta efnahagsáætlun stjórnvalda hafi ekki gengið upp. Nú stendur yfir landsþing Verkamannaflokks Norður-Kóreu sem er að koma saman í áttunda sinn frá stofun ríkisins.